Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 4 . ožujka 2012.

11(111)2012.

Evanđelje Mk 9, 2-10 Ovo je Sin moj ljubljeni. Čitanje svetog Evanđelja po Marku U ono vrijeme: Uze Isus sa sobom Petra, Jakova i Ivana i povede ih na goru visoku, u osamu, same, i preobrazi se pred njima. I haljine mu postadoše sjajne, bijele veoma – nijedan ih bjelilac na zemlji ne bi mogao tako izbijeliti. I ukaza im se Ilija s Mojsijem te razgovarahu s Isusom. A Petar prihvati i reče Isusu: »Učitelju, dobro nam je ovdje biti! Načinimo tri sjenice: tebi jednu, Mojsiju jednu i Iliji jednu.« Doista nije znao što da kaže jer bijahu prestrašeni. I pojavi se oblak i zasjeni ih, a iz oblaka se začu glas: »Ovo je Sin moj ljubljeni! Slušajte ga!« I odjednom, obazrevši se uokolo, nikoga uza se ne vidješe doli Isusa sama. Dok su silazili s gore, naloži im da nikomu ne pripovijedaju što su vidjeli dok Sin Čovječji od mrtvih ne ustane. Oni održaše tu riječ, ali se među sobom pitahu što znači to njegovo »od mrtvih ustati«. Riječ Gospodnja.

2. korizmena nedjelja:
Na drugu nedjelju korizme od starine imamo za evanđelje izvještaj o preobraženju Isusovu, koje se dogodilo "šest dana nakon Petrova priznanja" u Cezareji Filipovoj i Isusova ukora Petru što je pokušao odvratiti ga od puta u Jeruzalem gdje ga je čekala nasilna smrt (usp. Mk 8, 29.33; 9, 2). Misna prefacija divno tumači događaj preobraženja: On je učenicima svoju smrt navijestio i na svetoj gori otkrio svoju slavu te im svjedočanstvom Zakona i Proroka učvrstio vjeru da se po muci i smrti stiže k slavi uskrsnuća. KTA

II. KORIZMENA Bog i život
Post 22, 1-18 - Abraham - Izak; Cf. i Lev 18, 21 Život je najveća vrijednost svijeta. U svakoga je usađen, svakome je darovan. Prema životu se uvijek odnosilo sveto i nije se dozvolilo da bude podložan “ideologiji” pa ni onda kada ga se žrtvovalo “bogovima”. “Sve možeš dirati samo život ne...” On nadmašuje ljudsku kompetenciju. Sjetimo se samo kako svet odnos prema životu imaju u hinduizmu i budizmu.
Odnos Boga prema životu. Bog je stvoritelj života. To je osnovno vjerovanje svake religioznosti. Život nadilazi ljudsku i kompetenciju bogova. Čak ga se ne može žrtvovati niti u ime Boga, kako to pokazuje ovaj biblijski tekst. Bog je tamo gdje je život, zato ga se ne može oduzimati u ime Boga. Ni u kojem slučaju. A kada se život žrtvovalo Bogu to se uzimalo kao najveće žrtvovanje. I zato je bio slučaj žrtvovanja najvrjednijih života (žrtvovanje mladića i djevojaka postojalo je u Abrahamovo vrijeme, kod starih Inka itd.).
Kroz slučaj Abrahama Biblija prelama svoj odnos prema životu i prema Bogu. Kroz odnos oprema životu Abrahamova religioznost postaje posebna religioznost. U odnosu oprema životu profilira se njegovo vjerovanje u Boga, zapravo njegov Bog. Bog je Abrahamov, u kojeg vjeruju Židovi, kršćani i muslimani, Bog života, Bog živih. On je sam Život.
Ni u ime bilo kojeg uvjerenja ili savjesti ne smije se žrtvovati život. Sve žrtve Bogu i čovjeku samo su u službi pročišćenja života, zrenja života, a ne protiv života. Krajnji cilj je život učiniti istinskim i vječnim. Abraham, koji je vjeran Bogu, ipak “napušta” boga, koji od njega “zahtjeva” da žrtvuje sina. Tad tek spoznaje pravoga Boga života. U Boga koji se iza toga objavio Abrahamu i mi vjerujemo. Abraham nakon “napuštanja” Boga upoznaje Boga i on sam postaje drugi. Preobrazio se Abraham i preobražen spoznao Boga. Bez unutarnje preobrazbe nemoguće je spoznati niti samoga sebe niti Boga.
Bog zaustavlja razbojničku ruku koja se diže u Njegovo ime. Koliko se razbojničkih ruku diže u ime Boga!? Zar i danas nema “vjerskih” ratova? Zar i danas nema mržnje i netolerancije u ime Boga?! I to se događa kod onih koji se priznaju da vjeruju u Abrahamova Boga.
Bog hvali Abrahamovu vjernost, koja je ipak bila nepravilna. U ime vjernosti Bogu htio je žrtvovati svojega sina. Koliko li krivih vjernosti i tragičnih učinaka u svijetu? Koliko li uzaludnih, čak i štetnih, žrtava? Kriva vjernost u ime Boga postaje najopasnija, jer je radikalna i isključiva. Vjernost s kriterijem i vjernost bez kriterija, bitna je za religioznost.
Kad je postao svjestan da je protiv života i da to Bog ne može tražiti, Abraham ostavlja i domovinu i domovinski kult. On odbacuje boga molaha i polazi za živim Bogom koji štiti život.
Zar u NZ i sam Isus nije žrtvovan u ime Boga i vjernosti Bogu? Toliko je ljudskih sinova, toliko “Isusa” žrtvovano radi Boga, čak Bogu. Žrtve su zato da život oplemene, a ne da ga dokinu.
Vjernost je božanska, ali mora imati kriterij da se u čovjeku ne izrodi u đavolsku vjernost samome sebi i vlastitim interesima. Koliko se u ratovima dogodilo zala radi nekritične vjernosti. Ni u ime čega ne smije se biti vjeran zlu i smrti, makar oni traže svoje opravdanje u svemu i svačemu. Mnoge su smaknuti u ime nekog “boga”: neke ideologije, običaja, domovine...
Kako znati Božju volju? Najbolje ćemo ju spoznati iz objave koja se dogodila u Isusu Kristu. “Ljubi bližnjega svoga kao samoga sebe”. Ako je ljubav kriterij, sigurno smo na pravom putu. A na Isusa je “nebo” pokazalo da je Božji i da objavljuje Božju volju. Naša vjernost treba biti odgovornost prema Bogu i bližnjemu, otvorenost prema ljubavi i istini, otvorenost prema drugome i budućnosti. Fr. Marijan Jurčević, o.p.

2. korizmena nedjelja godine B (Mk 9,2-10)
Popričesna meditacija
“Moje mi srce govori: ‘Traži lice njegovo!’
Da, lice tvoje, Gospodine, ja tražim.” (Ps 27,8-9)
Nedjelja je preobraženja Gospodinova. Preobraženje je i nama silno potrebno.
S Petrom, Ivanom i Jakovom i mi bismo htjeli reći: “Lijepo nam je ovdje biti.”
Međutim, dok smo na ovoj zemlji – moramo stajati na tlu. Život ima svoj tijek, svoju logiku i nije moguće pobjeći od stvarnosti. Kao što su se Petar, Ivan i Jakov morali spustiti sa svete gore Tabora, tako je i nama ići u svoju svakodnevnicu. A taj svakodnevni život težak je i umara. Mnogo toga se ne zbiva onako kako bismo htjeli. Ali: najprije neka Gospodin pročisti našu nutrinu, jer je slika svijeta kojega prepoznajemo kao izvan nas, zapravo skrivena u nama samima.
Molimo tek onda za preobrazbu svijeta izvan nas. Da se svijet straha pretvori u svijet povjerenja, svijet sumaraka u svijet jutra.
Gospodine Isuse Kriste! Molim Te, i mene povedi na visoku goru, dalje od niskih briga, da me obasja svjetlo Tvoga lica. A kad budem silazio, želim s Tobom sići - u svoju obitelj, grad, školu, radno mjesto, u svoje brige. Isuse, želim s Tobom biti u svom životu i radovati se što po Tvojoj milosti sve postaje svijetlo i novo.
Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Više: Vidite na posljednjoj stranici ili uzmite program.

Solidarnost s CRKVOM u BiH
Zadarska nadbiskupija svake godine organizirano među svim razinama mjesne Crkve provodi Korizmenu akciju u kojoj prikuplja pomoć za socijalne potrebe raznih ustanova u nadbiskupiji. Sredstva koja se prikupe u ovogodišnjoj Korizmenoj akciji namijenjena su braći i sestrama Crkve u Bosni i Hercegovini. „Cilj je korizmene akcije i Tjedna solidarnosti senzibilizirati javnost u Hrvatskoj za potrebe i nevolje Crkve u BiH, potaknuti međusobnu solidarnost te njegovati i izgrađivati duh darežljivosti, bratstva i zajedništva među našim vjernicima. Želimo dati svjedočanstvo djelotvorne vjere i ljubavi i svoj korizmeni obol upraviti prema našoj braći i sestrama koji su u potrebi“ poručuje mons. Puljić, u želji da se podrži opstanak hrvatskog naroda u BiH, pomogne gospodarski oporavak ljudi koji žele stvarati, proizvoditi, obrazovati se, raditi. Klica mnogih svećeničkih i redovničkih zvanja u Hrvatskoj potječe upravo iz našeg naroda u BiH, a i u Domovinskom ratu ti su hrabri ljudi spremno išli u obranu domovine matice od agresora čija su žrtva bili i u vlastitoj zemlji.
Ta je akcija ne samo pomoć drugome u potrebi, nego i dio vlastitog duhovnog puta pojedinca kojeg osobito vrijeme korizme poziva da vjeru prati konkretnim djelom milosrđa i suosjećanja za križni put bližnjega. Akcija se provodi tijekom cijele korizme na način koji odgovara prilikama u župi; kolektama, uplatama i sl. Prilog se dostavlja u župni ured ili uplatom na žiro račun s naznakom ‘Za Crkvu u BiH’: Nadbiskupski ordinarijat Zadar, 2407000 – 1100041082 Poziv na broj: 02 00755877 – 536. I milostinja koja se prikupi na Treću korizmenu nedjelju u crkvama diljem nadbiskupije namijenjena je za programe Caritasa BIH i treba je čim prije dostaviti u ekonomat zadarske nadbiskupije s naznakom ‘Kolekta za BiH’. Ines Grbić

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 4. III. 2012. II. KORIZMENA (Pačista)
Ponedjeljak 5. III. Euzebije, Vedran — Kateheza za odrasle u 19,45 sati
Utorak 6. III. Marcijan, Viktor — molitva sv. Anti . Kateheza za mlade u 20 sati. Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 7. III. Perpetua Felicita
Četvrtak 8. III. . Ivan od Boga
Petak 9. III. Franciska Rimska, KRIŽNI PUT u 18,30 sati
Subota 10. III . Emil, Makarije
Nedjelja 11. III. 2012. III. KORIZMENA (Bezimena)
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
Nedjeljom i petkom KRIŽNI PUT U KORIZMI u 18,30 sati.
Prve nedjelje u mjesecu sastanak s FSR-om sat vremena prije večernje mise.
KRUNUCA svaki dan u 18,30 sati

Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organiziraju hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Cijena aranžmana iznosi 1.350 kn, a zainteresirani se mogu prijaviti u agenciju Terra na tel. 023/ 337 294 ili na e-mail: jure@terratravel.hr.
U želji da se afirmira i puku približi lik još jednog uzornog Hrvata na putu svetosti, Jakova Zadranina, franjevački samostan sv. Frane u Zadru te zadarske gradske župe organiziraju hodočašće bl. Jakovu Zadraninu, a zainteresirani se, radi organizacije puta, trebaju čim prije prijaviti na gornju adresu. Možete preuzeti plakat gdje je opisan put hodočašća.

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)